
1.

	 

	Olyan dögletes meleg volt azon a péntek délutánon, hogy a madaraknak elment a kedvük a repüléstől. A fák levelei kókadtan lógtak, még a harangszó is csak vánszorgott a levegőben és nem terjedt. A Duna lassan hömpölygött és annyira lelustult a hőségben, hogy hajó sem merészkedett a hátára. A kis holtág végében a NAPSUGÁR nevű kisebb gőzös pihent, némi rozsdával és egy büszke fehérre festett  kéménnyel, amin egy fekete tenyérlenyomat látszott KÁLMÁN felirattal. A fedélzetet már növények vették birtokba és egy vadkacsa család úgy gondolta a rácsokkal védett lapátkerekeknél komfortosabb otthonra sehol sem lelnének. El is foglalták, a már repülni tudó ifjú hápogók ott bogarásztak a vízen, anyjuk pedig aludt egy hunyásnyit, ám minden rezdülésüket figyelte. A túlparton pár ladik pihent a vízen, hálók feszültek száradni a szélben, a gát tetején szénával rakott lovaskocsi baktatott felvervén a port. Még bogarak is alig cikáztak a folyót érintvén, a szitakötők tánca is szünetelt, miért is pazarolják a hőségre rövid életüket. Minden csendes volt, ember sehol, az élet mintha sziesztát tartott volna, a nap heves sugarai elszívták erejét. A vadkacsa mama megint rebbent szárnyaival, a kicsik odavitorláztak anyjukhoz, majd az árnyas részen tovább úsztak, bogarásztak.

	Báró Laborczy Kálmán önkéntelenül is elmosolyodott, majd kicsit megmártva a fejét a Duna langyos vizében tovább úszott a holtág árnyékos oldalán. Mindennap, ha a pántoshalmi birtokán töltötte idejét, még a pontban délután kettő órakor felszolgált ebéd előtt sétált egyet a gáton, lejött a holtág partjára, levetkezett és megtervezett programja alapján úszott a folyóban. Nézte az egykor büszke teljességében kiszélesedett móló maradványát, attól nem messze a gőzhajót, amit még apja építtetett, mondván öregkorában azzal fog hajókázni a Dunán fel s alá, élni fog. Ám a háború és az utána érkező spanyolnátha másképpen gondolta. Kálmán apjával és anyjával öt nap különbséggel végzett a láz. Báró Laborczy Kálmán tizenhatévesen árvaságra jutott. Akkor olyan hideg volt, hogy a kis holtág befagyott és a NAPSUGÁR felbakolva pihent a parton. Régen volt. 

	Kálmán újra lebukott, úszott a szinte meleg vízben, ilyenkor rendezte gondolatait, teendőit, néha élete eltűnt korszakán merengett, néha a jövőjét építette fejében. Harmincadik évének kezdetén merre is kellene tovább haladnia. Mert a hivatali karrierje szépen emelkedett, ám magánélete teljességgel hátrányban leledzett. Nem állt senki szíve közepén, még a szélén sem. Jó lett volna a mindennapok örömét, bánatát megosztani, esti poharazás öblén mosolyt találni a másik arcán. Szeretni, becsülni, tán még örökre is. Ideje is volna, hajlandósága is vagyon. Még nem találta meg azt, akiről érzi: ő az életének, lényének másik fele. Egy okos és csinos leányt vagy egy bölcsebb és őt irányba tartó asszonyt. Mindig mondták, Kálmán nem kell azt elkapkodni, addig élvezd a szabadságot, míg nincs ki tartsa a nyakadra tett kötelet a másik végén. Ő azonban tudta: ha egyszer megjelenik életében a Nagy Ő, az önálló lesz, erős akaratú, az ő vigyázója és segítője. Bölcse maga helyett, kivel az életét élheti, a mindenség jutalmaként. Így lészen bizton. Nagy levegőt vett, tempózott erősen és a fényben fürdő oldalon bukkant fel.

	-Akkor csak mell tempó a partig – mondta magának és komoly húzásokkal szelte a vizet, mert kiszámolt szakaszok szerint haladt, mondván a mozgás fizikai volta erősíti az agy szellemi teljesítményét. 

	Ilyenkor felötlött benne Sir Winston Churchill Angliában, aki kisebb országnak is beillő blenheim-i kastélyában mutatta a tavat, ahol úszni lehet és a három teniszpályát, ahol játszani lehet, egy krikett mezővel együtt, mit a birkákon kívül más nem használt. És Sir Winston örök mondását:

	-Szivartól és whiskytől még sosem fordult ki senkinek sem a bokája.

	Amikor Kálmán egy órát úszott a tóban, Sir Winston ezt olyan kelet-európai turpisságnak fogta fel. Mint a lovaglást, amit ő szintén nem űzött, ám a szokásos rókavadászatot megrendezte, amit ez a fiatal magyar nyert meg, meg is jegyezte:

	-Remélem nyilazni nem fog, báró.

	A Duna vize kifejezetten meleg volt az úszáshoz, ám Kálmán még nem teljesítette, ami előíratott. Amikor a kavicsot érezte a lába, akkor visszafordult, lebukott majd az öböl aljára és csak lábtempóval igyekezett az árnyékos oldalra.

	-Hahó! A Hold esett a Dunába vagy az a maga okosabbik fele?

	Báró Laborczy Kálmán vizet nyelt és fuldoklani kezdett. Valaki áll a gáton, vagy a lejárón és látja őt, ahogy szokása szerint ruha nélkül úszik egy jót, mert ilyenkor erre senki sem jár. Semmikor sem jár errefelé senki sem! A kis kikötőt, ahová szekérrel is le lehet jönni, senki sem használta pár halászon kívül, kik csak az est száltával vették birtokukba az öblöt. Az ártérben, a gát tövében méretes nyárfák álltak, amelyek csak úgy nőttek, mert a természet mindig visszaveszi azt, ami az övé. A görbére nőtt fa tövében hagyta a ruháit, mert oda nem lehetett látni csak a víz felől. Pedig kérem erre senki sem jár, mert ugye ez az ő birtoka és most…

	Hallatlan! Ott szokott a fa árnyékában vízbe ereszkedni és akkurátusan meghatározott mennyiségben a holtág hosszában és keresztbe is úszni. Most azonban fuldoklott és kapálódzott. Próbált levegőt venni, de megint csak víz jött. Kereste a talajt a lába alatt, ám igencsak a holtág közepén járt. Ott pedig a Duna sodrása miatt mélyebb volt a víz. Végre egy kisebb adag levegőhöz jutott. Aztán köhögött és próbált megfordulni, hátha látja ki hozta rá a bajt?

	-Meg ne fulladjon már, hallja-e?

	Egy nő. Vagy lány. Piros bicikli kormányát fogva pont a ruháit rejtő fa mellett állt. Kálmán még sosem látta. A szomszédos birtokon, a Nagybajcs határában lévő Halmossy-Langer kúriában ilyenkor nyáron gyakran megjelent özvegy Pereszteghyné és két lánya, Magda és Kata, akik imádtak biciklizni, a környék rettenetére, mert kacagva zavartak szét birkanyájakat vagy a ludak csapatát. Ez a lány vagy nő, azonban egyikük sem volt.

	-Hölgyem…- hörögte Kálmán és újra köhögni kezdett.

	-Ne fulljon már tovább, mert árt a látásának! Még nem vagyok hölgy. Lássa?

	És báró Laborczy Kálmán ámulva nézte, ahogy a lány billegteti érnivaló csípőjét a biciklije mellett. Szép lány. Ez jutott először eszébe, majd a szájába türemkedő víz figyelmeztette a légzés és a mozgás együttes szerepére az életben maradáshoz. Újra hörögve-prüszkölve kereste a talajt lába alatt.

	-Jaj, hát maga is ilyen nudli-pudli, kérem?

	-Én kisasszony…én éppen fuldokolom, tessen látni? – kiabálta Kálmán a mosolygó lány felé. 

	-Ez valami helyi program, kis délidei szieszta, kérem?

	Báró Laborczy Kálmán kiváló nevelést kapott, sokrétű képzést Angliában, majd Franciaországban a diplomácia terén. Arra azonban senki sem készítette fel, hogy egy mutatós lány a levetett ruháit takarásban tartó fa mellett egy piros biciklivel gátolja meg azt, hogy újra partot érve illendően bemutatkozzon. Mondjuk ruhában, ugye.

	-Kérem, kisasszony nem vagyok olyan helyzetben, hogy illendő társalgást folytassak kegyeddel!

	-Inkább megfullad, de gatya nélkül nincs kisztihand? – emelte fel egy bottal a nevezetes ruhadarabot a lány.

	Báró Laborczy Kálmán elsápadt. Hát azért mégiscsak, kérem! Ki ez a lány?

	-Kisasszony…én…köszönöm, hogy aggódott miattam – úszkált Kálmán még mindig a kavicsos folyóaljat keresve.

	-Tudja az csak azért volt, mert kíváncsi vagyok.

	-Mégis mire, ebben a zsenánt helyzetben, kérem?

	-Zsenánt? Nekem nem az. Inkább…érdekes.

	-Érdekes? Kíváncsi? Biztos ebben, kisasszony?

	-Milyen kis mérges maga?! A Pupi, az egyik leánypajtásom pudlija pont így néz ki, mikor a süteményt nem adom neki rögtön oda. És olyankor ugatik rám, csattogtatja a fogait és pont így néz, mint maga. Bár nincsen bajusza. Aranyosabb is az orcája. Lássa igazán kipróbálhatná bajusz nélkül, persze ha a molyoknak hagyja eledelül, hát maga tudja, kérem. Igaz? Tudja érdekelt az, amit láttam, mármint ami vélhetően a maga hátsó fertálya. Megjegyzem életemben először úgy, hogy anyám nem illetett erősebb szavakkal! Pedig nem szokása, mert szívébe rejtett midőn megszülettem véle általa és vigyáz rám és óv az olyan férfiaktól, kik fehér dombokat mutogatnak a víz tetején. Viselkedés ez maga szerint? Most már csak az a kérdés, hogy az valóban a maga ülőrésze volt vagy sem? Hm? – mosolygott a lány.

	Báró Laborczy Kálmán végre szilárdan állt. Szemben a lánnyal. Légzése már viselhetőbb volt. A látása szűkűltebb, mert a nap kegyetlenül sütött a szemébe. A leányt azért látta. Nem nagyon magas, átlagos. Fehér kendő fogta le a haját, szemét napszemüveg takarta. Hófehér ujjatlan, kellemesen domborodó blúzából barnára sült kezei nyúltak ki. Csuklóján óra villant. A lába is barna volt, mit látni engedett háromnegyedes csíkos nadrágja. Piros öv fogta karcsú derekához. A szandálja is piros szálakból állt össze. Szép volt. A kezében tartott bot végén lengedező gatya ellenére.

	-Kisasszony, ne tegye! – kiabálta riadtan Kálmán.

	A szép leány mosolygott, még akkor is, amikor Kálmán gatyáját zászlóként lengette. Amit kacagva tett és még akkor is nevetett, mikor a botról a nevezetes ruhadarab elröppent és a Duna felé vette útját. Kálmán rémülten látta, hogy az a gatya soha többé nem lesz rajta, mert egy ébredő szellő bevitte a Dunára, ahol először haladt kicsinyét lefelé, majd átázva eltűnt. Visszanézett a lányra.

	-Hupsz! – nevetett az a cérnakesztyűs kezét a szája elé kapva.

	„Nem valami falusi lányka. Valami környéken nyaraló lehet. Előkelőnek tűnik, edukáltnak. Csak a viselkedése, na!” – morogta magában Kálmán.

	-Most hogyan megyek haza kegyed szerint?

	-Mondjuk gyalog. Elnézve, úgy is jött.

	-Miből gondolja, kisasszony?

	-Hallgasson ide. Nincs ló a környéken. Kerékpár sem. Maga amúgy sem egy tekerő típus – legyintett a lány.

	-Mert maga ezt tudja – csattant Kálmán hangja és kicsit közelebb úszott.

	-Én tudom! Biztosra teheti magában. Tehát gyalog jött. Nem először. Hm. A ruháját mindig ide teszi, tehát ez rendszeres nyavalya magánál. Itt úszik. Ahogy letette a nadrágját, gondolom kiszámolta mennyit kell ma kapálódznia. Miért itt, hallja-e?

	-Ez most a legnagyobb problémája, kisasszony?

	-Ez. Képzelje, ez. Szeretem tudni, mi miért történik. Nézzük csak – vágta csípőre a kezét a lány, miközben Kálmán kicsit már az árnyékos részre ért.

	Jobban szemügyre vette a lányt. Még húsz alatt lehet, gesztenye barna, kendő alól türemkedő haját már világosra szívta a nap tüze. Erős karjai vannak. Az izmok ahogy játszanak a bőre alatt. Aztán az arca, a mosollyal. A tündöklő fogai, piros ajka. Nem nő még, de az lészen és akkor…

	-A ladik miatt van itt! - kiáltotta a lány.

	-Kérem alázattal, az egy gőzös. Nem szokásos méret, ám…

	-NAPSUGÁR. Szép név. Aki építette nagyon szerette azt a hölgyet, akit így hívott. Igaz?

	Báró Laborczy Kálmán szeme előtt megjelent egy magas szőke, göndörhajú nő, ahogy napernyőjével vonult a fertődi bálon és rápillantott az apjára, aki azt suttogta:

	-Napsugár, ez az asszony egy napsugár.

	Emlékezett anyja mérgére és a többi vendég rökönyödött arcára. Aztán a dolog annyiban maradt, bár az apja „napsugaras” keringője a szőke hölggyel rejtett pillantások sokaságát vonta magával. A pletyka, amiért is az ilyen bálokat tartják, elindult végzetes útjára és elszabadult, mint pajkos hajóágyú egy vitorlás fregatt fedélzetén, utat törve mindennek, mi a legtávolabb volt az igazságtól. Mert a kárral törődni nem szokás, az igazság mindig ott vagyon hol mondják és annál, aki mondja. Kálmán akkor még nem értette milyen az, amikor egy göndör fürtök közül kiragyogó szempár bármire képes, ha szív nincs foglalva vagy seb ékeskedik rajta pici fájdalommal, keserűséggel. Csak a pillantások, susmorgások, poharak mögüli villanások kerültek figyelmébe. Anyja reszkető pillái, dermedt mosolya, a vereség fájdalma által rogyott válla. Aztán a Laborczy család csendes kocsizása a vonatig. Győrig egy szó nélkül voltak, utána se esett mondanivaló hetekig. Az apja akkor eltűnt és elő nem került csak harmadév után, kezében egy méretes ékszeres dobozzal, miben rubintos nyaklánc és karkötő pihent egy pár fülbevalóval. Ezt az anyja a kézcsókkal együtt fogadta, apja visszaért a családba, de benne többet sosem volt. Anyja halála után a felejtett harisnyák mögött találta az ékszert. Mert Kálmán akkor már oly korban leledzett, mikor megértette bűnt pénzzel jóvá tenni nem lehet, lelken esett sebet semmi sem gyógyít, az ott marad, mint nyitott emlék, örök mementó az emberről, ki nem törődött fájdalommal, csak maga üdvével. El is adta, később az autóját abból vette meg, egy Citroen Traction Avant-ot. Akkor nem jutott eszébe a göndör szőke nő, most már értette, miért lett ez a hajó neve. Eddig azt hitte, amit apja mondott, mikor a komáromi gyárból megérkezett a gőzös és az ifjú báró kezébe került a palack Törley felavatván a hajót, mi anyja tiszte lett volna, ám ő akkor fejfájásával ágynak esett és nem vett részt a nevezetes eseményen.

	-Kálmán fiam, a vízen csillogó napsugárnál nincs szebb és tündökölőbb, meghiggyed. Majd látni fogod és szeretni.

	És most ez a szépleány ott áll és mondja azt, mit még ő sem tudott, ám általa megértett. Napsugár. A szőke, göndörhajú nő az apja életében. Kivel talán boldogság is költözött életébe, mit már az anyjával feledett. Kivel olyan lett, mit szeretett volna és nem olyan, mit anyja, a társaság, a rangja megkövetelt tőle. Kivel szabad lehetett, nevetős, mulatozós, minek Kálmán csak egyszer látta még a Halmossy-Langer kúriában egy baráti vacsorán, ami kissé hangosabbra sikerült palackok ürülése által. Kálmán akkor figyelte az apját, amint nézte a lebukó nap utolsó sugarait megtörve a lámpák búráján, tán még könny is csillogott a szemében, midőn felhajtotta a borát, magához intette a cigányokat, kik húzták a nótáját:

	Oda van a virágos nyár; Minden levél sárgul

	Akkor anyja felállt, szót sem szólva kiment és aztán elzörgött a kocsival, mert ő tudta miért hangzott ez a nóta apja messze rezgő, szép hangján. Napsugár. A göndör hajú, szőke nő. A szemeivel.

	-Meglehet – motyogta.

	-Jaj Istenem, hát nem tudta?! Egy ilyen csónakot…

	-Gőzös, kérem alázattal!

	-Legyen. Egy ilyet mindig nőről neveznek el. Ez olyan férfi dolog tudja? Uralkodni felette. Buták maguk, pedig egyszerűek ám végtelenül, de ez már csak így lészen – sóhajtott, hogy az Ágay Irén se tette volna jobban.

	Kálmán mondott volna valamit, de a leány fonott kosárkájából, ami a bicikli kormánya előtt pihent, egy távcsövet vett elő. Önkéntelenül is lejjebb ereszkedett. A lány szeméhez emelte a messzelátót.

	-Ne legyen már csacsi! Nem gondolja, hogy magára vagyok kíváncsi, mikor vízben van, kérem? – nevetett a lány.

	-Akkor mihez kell a messzelátó, kiasszony?

	-Hogy megtudjam a maga nevét ott a sajka, jó, jó gőzös kéményén – Kálmán. Szép név. Van több is? - pillantott a vízben kavarnyászó férfira.

	-Több? Mármint több Kálmán?

	A lány sóhajtott, visszatette a látcsövet a kosárba és ivott egy vesszőfonású üvegből, oly finoman, hogy a Szeleczky Zita kacsintott volna, ha látja.

	-Lássa ezt talán mosolynak szánta, hát nem lett az. Esetleg, ha bemutatkozna. Milyen Kálmán maga?

	-Mégis, hogy gondolja, kisasszony? Nem vagyok felöltözve és illendő megjelenés híján talán…

	-Beszélni tud?

	-Természetesen, kisasszony.

	-Akkor meg tudja mondani a nevét, nem?

	-Kérem azért mégis a körülmények…kicsoda kegyed?

	-Na nem. Ezt nem játsszuk – nevetett a kezét ingatva a leány - Mindig a férfi mutatkozik be először. Volt gyerekszobám, kérem. És tudja nem azért, hogy legyen hol szellőztetni.

	-Kérem, kérem. Bocsánatáért esedezem, hogy ilyen helyen, a természet teremtményei között kerül sor erre a pillanatra…

	-Jaj hát maga, tudja! A teljes Anna Kareninát elmondja itt nekem? Esetleg a Háború és békét hozzáteszi, mert gondolja érdekel?

